सुवास सिंगापुर ओपनमा नवौं
नेपाल नम्बर एक एमेच्योर गल्फर सुवास तामाङले सिंगापुर ओपन एमेच्योर च्याम्पियनसिपमा संयुक्त रूपमा नवौं स्थान प्राप्त गरेका छन् । पार ७३ को अर्किड कन्ट्री क्लबमा भएको प्रतियोगिताको अन्तिम दिन २ अन्डर ७१ को कार्ड बनाउँदा समग्रमा ८ अन्डर २ सय ८४ सहित सुवासले अस्ट्रेलियाका अबेल एडवार्डसँग नवौं स्थान बाँडेका हुन् ।
काठमाडौँ — नेपाल नम्बर एक एमेच्योर गल्फर सुवास तामाङले सिंगापुर ओपन एमेच्योर च्याम्पियनसिपमा संयुक्त रूपमा नवौं स्थान प्राप्त गरेका छन् । पार ७३ को अर्किड कन्ट्री क्लबमा भएको प्रतियोगिताको अन्तिम दिन २ अन्डर ७१ को कार्ड बनाउँदा समग्रमा ८ अन्डर २ सय ८४ सहित सुवासले अस्ट्रेलियाका अबेल एडवार्डसँग नवौं स्थान बाँडेका हुन् ।फाइल तस्बिरशुक्रबार सुवासले फ्रन्ट नाइन २ अन्डर ३४ र ब्याक नाइन इभन पार ३७ मा पूरा गरे । उनले कुल ६ बर्डी प्रहार गरे । तेस्रो, चौथो, सातौं, नवौं, १५ औं र १८ औं होलमा एक–एक शट बचाए । सुवासले छैटौं, आठौं, ११ औं र १४ औं होलमा एक–एक शट खेर फालेका थिए । अर्का नेपाली गल्फर सदभाव आचार्य कट बनाउन असफल भएका थिए ।प्रतियोगितामा अस्ट्रेलियाका लिंकन मोर्गान १८ अन्डर २ सय ७४ स्कोरसहित उपाधि जित्न सफल रहे । फिलिपिन्सका एड्रिक चान र कार्ल जानो कर्पस तथा अस्ट्रेलियाका मार्कस लिम समग्रमा १७ अन्डर २ सय ७५ सहित संयुक्त रूपमा दोस्रो भए ।चार दिने प्रतियोगितामा २२ राष्ट्रका ८६ गल्फरको सहभागिता थियो । सुवास र सदभाव सिंगापुरबाट एसियाली खेलकुदको विशेष प्रशिक्षणलाई भारतको बैंग्लोरस्थित तरुण सरदेशाई गल्फ एकेडमी फर्कनेछन् । मुख्य प्रशिक्षक तरुण सरदेसाईको नेतृत्वमा नेपाली राष्ट्रिय पुरुष र महिला गल्फ टोली एसियाडको तयारी गरिरहेको छ ।